[Foto’s] Bekendstelling: Dié Range Rover is mos luuksDie Range Rover Velar (Foto: Range Rover) Die feit dat dit met party mense baie goed gaan, is gewoonlik ŉ bitter pil om te sluk vir party Suid-Afrikaners. Ons hou nie daarvan as die son bietjie op iemand anders skyn nie. Ek moet myself gereeld knyp om seker te maak dat ek nie droom nie. Ek word toegelaat om van tyd tot tyd die weeldejas aan te trek, en te leef asof ek baie meer nulle in my bankrekening het. Ek glo dat die Range Rover een van dié mees volmaakte karre in die wêreld is. Daar is min wat sulke weelde en vermoë kan bied. Range Rover het die resep vir die luukse veldryvoertuig geskryf. Land Rover as handelsmerk is aan die voorpunt van die suksesmars. Die Range Rover Sport, Evoque en nou die Velar is bewys daarvan. Die splinternuwe Velar word tussen die Evoque en die Sport geplaas. Dit het ŉ heeltemal nuwe ontwerp. Die ontwerpers en ingenieurs is aangesê om reduksionisme toe te pas. Perfeksie is nie bereik as niks bygevoeg kan word nie – maar eerder as daar niks is om te verwyder nie. Dit is die beginsels waarby Land Rover gehou het met die Velar. Die resultaat? Asemrowend. Die Range Rover Velar (Foto: Range Rover) Daar is geen foefies in die kajuit nie. Die instrumente word op ŉ hoëdefinisieskerm uitgebeeld. Bo-aan die paneelbord is daar nog ŉ hoëdefinisieskerm waarop van die funksies gestel kan word. Onder, voor die ratskakelaar, is daar ŉ derde skerm wat ŉ paar ander funksies kontroleer. Mens kan op die instrumentepaneel verskillende opsies kies, of twee gewone meters, spoed en toere – of een, met navigasie aan die regterkant en ander inligting links. Ná ŉ paar minute se gevroetel is alles nes jy dit wil hê. Die hoofinligtingstelsel kan ŉ simkaart neem, dan bied die stelsel vir jou nuus, weer, verkeersinligting en ŉ magdom ander funksies. Baie slim. Daar is ses enjins beskikbaar. D is vir diesel, P vir petrol. Die syfer wat daarop volg, is hoeveel perde onder die kap skuil. D180, D240, D300, P250, P300 en P380. Daar is ŉ magdom spesifikasievlakke vir elke enjin, intreemodel, S, SE, HSE, R-Dynamic, R-Dynamic S, SE, HSE en uiteindelik First Edition. Wat Range Rover met dié Velar wil bereik, is dat klante enige opsie kan kies en keur nes hulle wil. Kies jou enjin, spesifikasievlak, kleur, bekleedsel – mens kan regtig jou verbeelding laat weghardloop – solank jou beursie groot genoeg is. Land Rover Suid-Afrika sal stapelmodelle in voorraad hou, maar indien jy jou eie pasklaar Velar wil bestel, kyk mens na vier tot ses maande vir aflewering. Billik vir ŉ pasgemaakte motor. Die Range Rover Velar (Foto: Range Rover) Op die pad is die Velar uiters gemaklik en luuks. Die kajuit is stil en isoleer jou van die elemente. Die D300 en P380 se verrigting is skrikwekkend, op teer en grond. Die Velar is in die Wes-Kaap bekendgestel op ŉ heerlike mistroostige, nat dag. Die Velar durf grondpaaie aan asof dit teer is. Indrukwekkend stabiel en standvastig. Die P380 het in ŉ stadium 14 ℓ/100 km gewys. Nie lig nie, maar ook nie skrikwekkend vir dié verrigting in só ŉ voertuig nie. Die D300 is my keuse. Dit bied ŉ reusagtige 700 Nm wringkrag en 221 kW. Met 7.8 ℓ/100 km op die bekendstellingsroete is dié enjin se veelsydigheid onmiskenbaar. Indien mens nog nie ŉ luukse motor bestuur het nie, sal mens dit nie verstaan nie. Bewys jouself ŉ guns. Gaan toetsbestuur ŉ Velar. Ek hoop in my hart van harte dat jy een kan bekostig, want dit is ŉ lieflike ryding en ek wens meer mense kon die voorreg hê om dit te ervaar. Die reeks lyk só: